FI Euroopan unionin virallinen lehti L 217/69

UNIONIN TUOMIOISTUIMEN TYÖJÄRJESTYKSEN MUUTOS

UNIONIN TUOMIOISTUIN, joka

ottaa huomioon Euroopan unionin toiminnasta tehdyn sopimuksen ja erityisesti sen 253 artiklan kuudennen kohdan,

ottaa huomioon Euroopan atomienergiayhteisön perustamissopimuksen ja erityisesti sen 106 A artiklan 1 kohdan,

ottaa huomioon Euroopan unionin tuomioistuimen perussäännöstä tehdyn pöytäkirjan ja erityisesti sen 63 artiklan,

sekä katsoo, että unionin yleisen tuomioistuimen työjärjestyksen tultua voimaan 1 päivänä heinäkuuta 2015 unionin tuomioistuimen työjärjestykseen on lisättävä määräys, jonka perusteella unionin tuomioistuimella on sen käsiteltäviksi saatetuissa muutoksenhakuasioissa edellytykset käsitellä asianmukaisella tavalla tietoja tai asiakirjoja, jotka unionin yleisessä tuomioistuimessa käsitellyn asian varsinainen asianosainen on toimittanut kyseisen tuomioistuimen työjärjestyksen 105 artiklan 1 tai 2 kohdan mukaisesti ja joita ei niiden luottamuksellisuuden vuoksi ole ilmaistu toiselle varsinaiselle asianosaiselle,

neuvoston annettua hyväksyntänsä 6 päivänä heinäkuuta 2016,

ON VAHVISTANUT SEURAAVAN MUUTOKSEN TYÖJÄRJESTYKSEENSÄ:

1 artikla

Lisätään 25 päivänä syyskuuta 2012 vahvistetun unionin tuomioistuimen työjärjestyksen (1) V osaston 8 lukuun artikla seuraavasti:

”190 a artikla Unionin yleiselle tuomioistuimelle sen työjärjestyksen 105 artiklan mukaisesti toimitettujen tietojen tai asiakirjojen käsittely 1. Kun unionin yleisen tuomioistuimen ratkaisuun on haettu muutosta asiassa, jonka käsittelyn yhteydessä varsinainen asianosainen on toimittanut unionin yleisen tuomioistuimen työjärjestyksen 105 artiklan mukaisesti tietoja tai asiakirjoja, joita ei ole ilmaistu toiselle varsinaiselle asianosaiselle, unionin yleisen tuomioistuimen kirjaamo jättää nämä tiedot tai asiakirjat unionin tuomioistuimen käytettäviksi siten kuin kyseisen artiklan 11 kohdassa tarkoitetussa päätöksessä määrätään. 2. Edellä 1 kohdassa tarkoitettuja tietoja tai asiakirjoja ei ilmaista unionin tuomioistuimessa käsiteltävän asian asianosaisille. 3. Unionin tuomioistuin huolehtii siitä, ettei ratkaisussa, jolla asian käsittely päätetään, eikä julkisasiamiehen mahdollisesti esittämässä ratkaisuehdotuksessa paljasteta 1 kohdassa tarkoitettuihin tietoihin tai asiakirjoihin sisältyviä luottamuksellisia seikkoja. 4. Edellä 1 kohdassa tarkoitetut tiedot tai asiakirjat palautetaan asianosaiselle, joka on toimittanut ne unionin yleiselle tuomioistuimelle, heti sen jälkeen, kun ratkaisu, jolla asian käsittely unionin tuomioistuimessa päätetään, on annettu tiedoksi, paitsi jos asia palautetaan unionin yleiseen tuomioistuimeen. Viimeksi mainitussa tapauksessa kyseiset tiedot tai asiakirjat jätetään unionin yleisen tuomioistuimen käytettäviksi siten kuin 5 kohdassa tarkoitetussa päätöksessä määrätään. 5. Unionin tuomioistuin vahvistaa päätöksellään turvallisuussäännöt 1 kohdassa tarkoitettujen tietojen tai asiakirjojen suojaamiseksi. Päätös julkaistaan Euroopan unionin virallisessa lehdessä.”

2 artikla

1. Tämä työjärjestyksen muutos, joka on todistusvoimainen työjärjestyksen 36 artiklassa mainituilla kielillä, julkaistaan Euroopan unionin virallisessa lehdessä, ja se tulee voimaan sinä päivänä, jona se julkaistaan.

2. Työjärjestyksen 190 a artiklan määräyksiä sovelletaan vasta 190 a artiklan 5 kohdassa tarkoitetun päätöksen tultua voimaan.

Tehty Luxemburgissa 19 päivänä heinäkuuta 2016.

(1) Unionin tuomioistuimen työjärjestys (EUVL L 265, 29.9.2012, s. 1), sellaisena kuin se on muutettuna unionin tuomioistuimen työjärjestyksen muutoksella (EUVL L 173, 26.6.2013, s. 65).